Broj: 711-I-448-P-106/22-02 -17

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Ivane Kozine,** za davanjem očitovanja,na 160. sjednici, održanoj 17. veljače 2022., daje sljedeće

**OČITOVANJE**

**Ravnatelj zdravstvene ustanove kojoj su osnivači jedinice lokalne i područne (regionalne) samouprave može u ustanovi u kojoj obnaša dužnost u okviru svojih poslova primjenjujući svoja stručna znanja obavljati poslova voditelja projekata za nabavljanje opreme financiranih iz fondova Europske unije, ali bez primanja naknade za te poslove.**

Obrazloženje

Ivana Kozina je podnijela je zahtjev za očitovanjem koji je u knjigama ulazne pošte zaprimljen 11. veljače 2022. pod brojem: 711-U-2719-P-106/22-01-3, povodom kojeg se vodi predmet broj P-106/22.

U zahtjevu podnositeljica traži mišljenje Povjerenstva je li ravnatelji javnih ustanova kojima su osnivači jedinice lokalne samouprave, obveznici iz članka 3. stavka 1. podstavka 65. ZSSI/21-a, mogu ujedno biti voditelji projekata za nabavljanje opreme financiranih iz fondova Europske unije u ustanovi u kojoj obnašaju dužnost ravnatelja te za to primati naknadu.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu Zakona te ih povodom obnašanja navedenih dužnosti obvezuju zabrane i ograničenja propisane odredbama ZSSI/21-a.

Člankom 8. stavkom 2. ZSSI/21-a propisano je da je u slučaju dvojbe o postojanju sukoba interesa, obveznik dužan učiniti sve što je potrebno da odijeli privatni interes od javnog interesa.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Sukladno članku 17. stavku 3. ZSSI/21-a, obveznik smije za vrijeme obnašanja javne dužnosti sudjelovati u projektima koje financira Europska unija i za to primati naknadu, međutim, u ovoj bi situaciji poslove vođenja projekata obavljao za zdravstvenu ustanovu u kojoj ujedno obnaša dužnost ravnatelja.

Ravnatelj zdravstvene ustanove mogao bi u okviruobavljanja navedenih poslova ujednoobavljati poslove voditelja projekata za nabavljanje opreme financiranih iz fondova Europske unije, jer bi na taj način koristio svoja stručna znanja za korist ustanove, od čega bi ista mogla ostvariti uštede u poslovanju.

Međutim, ravnatelj uz primanje plaće ne bi mogao istodobno primati i naknadu za obavljanje tih poslova, jer bi to predstavljalo primitak dodatne naknade za obavljanje poslova ravnatelja zdravstene ustanove zabranjen člankom 7. točkom d) ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana